रामपुर। रामपुर में एंटी करप्शन टीम ने सीएमओ कार्यालय में छापा मारा। मौके पर एक कंप्यूटर ऑपरेटर को रिश्वत लेते हुए गिरफ्तार किया गया है। उसके पास से तीन हजार की नकदी बरामद की गई है। अधिकारियों के अनुसार कंप्यूटर ऑपरेटर संविदाकर्मी है।
उसके खिलाफ कई दिनों से शिकायत मिल रही थी। सैदनगर के खोद निवासी गांव वजवाला निवासी कैलाश सिंह पेशे से वकील हैं। उन्होंने 19 जून को सीएमओ कार्यालय में डी फार्मा के ट्रेनिंग का लेटर बनाने के लिए आवेदन किया था। सीएमओ कार्यालय में ऑपरेटर के पद पर तैनात नवीन कुमार ने उनसे लेटर तैयार करने के एवज में 3000 रुपये की मांग की। इसकी शिकायत उन्होंने एंटी करप्शन टीम से की। सोमवार को वह नवीन कुमार को पैसे देने के लिए टीम के साथ सीएमओ कार्यालय पहुंचे। जब नवीन कुमार ने उनसे पैसे लिए तभी एंटी करप्शन टीम ने आरोपी को पकड़ लिया। उसके पकड़े जाने के बाद सीएमओ कार्यालय में हड़कंप मच गया। टीम आरोपी नवीन को गिरफ्तार कर अपने साथ ले गई है। शिकायतकर्ता ने आरोप लगाया कि आरोपी इससे पहले भी कई लोगों से वसूली कर चुका था। 