कानपुर में चौबेपुर के जगुआपुर गांव में परिवार के साथ बहन का तिलक चढ़ाने के लिए आए युवक की टेंट के पाइप में उतरे करंट की चपेट में आकर मौत हो गई।
               घाटमपुर थाना क्षेत्र के भगवंतपुर गांव निवासी 23 वर्षीय रोहित पुत्र राकेश गुरुवार रात अपनी बहन का तिलक चढ़ाने के लिए चौबेपुर थाना क्षेत्र के जगुआपुर गांव निवासी रामदास पुत्र स्वर्गीय राम किशोर के पुत्र विकास के तिलक कार्यक्रम में अपने परिवार के साथ आया था। कार्यक्रम में लगे टेंट के पाइप में जनरेटर से उतरे करंट की चपेट में आकर वह पाइप से चिपक गया। बेहोशी की हालत में युवक को उपचार के लिए रामा अस्पताल ले जाया गया। जहां से उसे गंभीर हालत में हृदय रोग संस्थान के लिए रिफर  कर दिया गया। हृदय रोग संस्थान में जांच के बाद डॉक्टरों ने उसे मृत घोषित कर दिया। युवक की मौत की खबर मिलते ही पारिवारिक जनों में चीख पुकार मच गई। मौके पर पहुंची पुलिस ने विधिक कार्यवाही शुरू की।