  मंदिर की विवादित भूमि का मुकदमा न्यायालय में विचाराधीन होने व एसडीएम के आदेश को धता बताते हुए दबंगों ने जमीन पर अवैध कब्जे का प्रयास किया। जिस पर पीड़ित ने विरोध दर्ज कराया तो दबंगों ने उसके साथ जमकर मारपीट की। पीड़ित की तहरीर पर पुलिस ने एनसीआर दर्ज करके मेडिकल परीक्षण के लिए जिला अस्पताल भेजा। जहां पीड़ित ने पुलिस पर समुचित कार्रवाई न किए जाने का आरोप लगाया। हुसैनगंज थाना क्षेत्र के असनी गांव निवासी सुनील कुमार गुप्ता पुत्र स्व. शारदा प्रसाद ने जिला अस्पताल में मेडिकल परीक्षण कराने के उपरांत बताया कि गांव में स्थित भूमि गाटा संख्या 610 पर प्राचीन राधा-कृष्ण मंदिर स्थापित है, यह भूमि विवादित है। जिसका मुकदमा न्यायालय सिविल जज जू.डि. में विचाराधीन है। पूर्व में शिव प्रसाद, अमन, विनोद, प्रमोद आदि ने अवैध कब्जे का प्रयास किया था। जिस पर उसने विरोध दर्ज कराते हुए एसडीएम से शिकायत की थी। जिस पर एसडीएम ने मौके पर यथास्थिति बनाए रखने का आदेश दिया था। इसके बावजूद विरोधियों की नियत इस जमीन पर खराब है। रविवार को एक बार फिर विरोधियों ने उक्त जमीन पर टीनशेड डालकर अवैध कब्जे का प्रयास किया। जब उसे जानकारी मिली तो वह मौके पर पहुंचा और अवैध कब्जा रूकवाना चाहा। जिस पर दबंगों ने लाठी-डंडों से उसे पीट दिया और जान-माल की धमकियां दी