


हसनपुर। तहसील के बार भवन के बराबर में तहसीलदार व पुलिस की मौजूदगी में महिलाओं के बीच हाथापाई होने से अफरा तफरी मच गई। सूचना पर मौके पर पहुंची डायल 112 ने दोनों पक्षों को समझाकर शांत कर दिया।
बता दें कि संभल बस स्टैंड के समीप एक युवक ने जमीन लेने के लिए अपनी बहन से पचास हजार रुपए उधार लिए थे। तहसील में इसी को लेकर भाई बहन अपने परिवारों के साथ आये हुए थे। मंगलवार की शाम तहसीलदार कार्यालय के सामने व बार भवन के बराबर में अधिवक्ता के चेंबर में महिलाओं के बीच गाली गलौज होने के साथ ही मारपीट होनी शुरू हो गई। अधिवक्ताओं ने दोनों पक्षों को समझाकर शांत कर दिया। लेकिन एक पक्ष ने डायल 112 को फोन करके बुला लिया। उसके बाद एक बार फिर दोनों पक्ष आमने-सामने आ गये। शोर शराबा सुनकर तहसीलदार सुदीप कुमार तिवारी वहां पहुंच गये। उसके बाद तहसीलदार व पुलिस की मौजूदगी में दोनों पक्षों की महिलाओं के बीच मारपीट होनी शुरू हो गई। जिससे वहां पर अफरा तफरी मच गई तथा भारी संख्या में लोग जमा हो गये। पुलिस ने कड़े तेवर दिखा तो दोनों पक्ष शांत हो गये तथा अपने घरों को वापस लौट गये। वही मारपीट का लाइव वीडियो भी सोशल मीडिया पर वायरल हो रहा है।