फिरोजाबाद की आंगनबाड़ी कार्यकर्ती महिला की हाथरस में सत्संग की भगदड़ में मौत हो गई। महिला का शव बुधवार की सुबह जब उनके घर पहुंचा तो गांव में चीख-पुकार मच गई। परिजनों में बस बेबसी नजर आ रही थी।

सिरसागंज के ग्राम शेखूपुर निवासी रामा देवी (60) पत्नी स्व. चंद्रपाल अपने ही गांव की भगवान देवी और मंशा देवी के साथ हाथरस नारायण साकार हरि का सत्संग सुनने के लिए गई थीं। वहां हुई भगदड़ में भगवान देवी और मंशा देवी तो बच गईं, लेकिन रामादेवी अपने आप को बचा नहीं सकीं और दम घुटने से उनकी मौत हो गई। गौरतलब है कि सिरसागंज क्षेत्र की 10 महिलाएं इको कार द्वारा सत्संग सुनने गई हुई थी। जिसमें चार महिलाएं ग्राम शेखपुर एवं एक महिला अंराव खुर्द एवं अन्य पांच महिलाएं कुंजपुरा और मौलापुर गांव की थी।हालांकि बुधवार की सुबह एसडीएम सिरसागंज आदेश सागर और तहसीलदार अजय कुमार मृतका रामदेवी पत्नी चंद्रपाल सिंह निवासी ग्राम शेखपुर के घर पर मौके पर भी पहुंचे थे। हालांकि जब रामादेवी के बेटे महेश और नरेश को पता चला कि हाथरस में चल रहे सत्संग में भगदड़ मच गई है और सैकड़ों लोगों की मौत हो गई है तो पूरे गांव में लोग जानकारी करने लगे कि कौन-कौन गया है। वहीं, रामादेवी के बेटे तुरंत ही हाथरस के लिए निकल गए। वहां जाकर उन्हें पता चला कि उनकी मां की मौत हो गई है। नारायण साकार हरि भोले बाबा के सत्संग में हाथरस गईं रामा देवी ग्राम शेरपुर में आंगनबाड़ी कार्यकर्ती के रूप में काम करती थीं। परिजनों ने बताया कि रामादेवी भोले बाबा को अपना गुरु मानती थीं इसलिए सत्संग में गई थीं। बुधवार को जब रामादेवी का शव गांव पहुंचा तो चीख-पुकार मच गई। घटना को याद कर परिजन अपने को बेबस समझ रहे थे और उनकी जुबान पर साकार हरि का नाम था।