ब्लाक क्षेत्र के लोधौरा गांव के प्रमुख मार्ग की हालत देखते बन रही है। हाल यह है कि दलदल में तब्दील आधे से ज्यादा इस मार्ग में राह चलते ग्रामीणों के कदम लड़खड़ा रहे हैं। सबसे ज्यादा परेशानी का सामना विद्यार्थियों को करना पड़ रहा है जो इस बदहाल राह की जद में आ रहे हैं। यह सब इसलिए हो रहा है क्योंकि इस समस्या पर जिम्मेदार विभाग पीडब्ल्यूडी गौर नहीं फरमाना रहा है। ग्राम पंचायत स्तर पर जरूर मिटटी डलवाई गई है लेकिन जलनिकासी का समाधान नहीं निकल सका है।मौजूदा समय लोधौरा गांव की मुख्य रोड के इस तरह के हालात ग्रामीणों के लिए सबसे अहम समस्या बने हैं। इस रास्ते में एक-एक फुट तक दलदल हो गया है। जिससे दो पहिया से निकलना खतरे से खाली नहीं रहा है। आए दिन कोई न कोई दलदल के कारण राहगीर फिसलन का शिकार हो रहा है।
  