अमरोहा।एक दिन पूर्व हुई बारिश के बाद बुधवार को उमसभरी गर्मी ने आबादी का पसीना निकाल दिया। जिलेभर में पूरे दिन गर्मी के तेवर तल्ख बने रहे। शाम में भी गर्मी से राहत नहीं मिल सकी। हालांकि, मौसम विभाग ने अगले दो दिन में अच्छी बारिश की संभावना जताई है। एक दिन पूर्व अमरोहा व आसपास क्षेत्रों में झमाझम बारिश हुई थी। जब तक बारिश हुई तब तक तो लोगों को गर्मी से कुछ राहत मिली लेकिन बारिश के बाद फिर से तेज धूप निकलने पर उमस बढ़ गई। बुधवार सुबह से लेकर शाम तक भी तेज चिलचिलाती धूप खिली रही। चिपचिपी गर्मी से आमजन को खासी परेशानी का सामना करना पड़ा। उमस बढ़ने के साथ ही दिनभर लोग पसीने से तरबतर रहे। 