लखीमपुर खीरी फसलों की बढ़ती लागत और गन्ना भुगतान व पर्चियों आदि की समस्या से तंग आकर खीरी जिले के सिंगाही इलाके के एक किसान ने अपनी खेती का तौर-तरीका ही बदलने की ठान ली। तराई इलाके के अपने गांव में उन्होंने पहाड़ों और कम तापमान में होने वाले सेब जैसे फलों की खेती शुरू की है। कुछ नया करने की सोचते हुए पंतनगर कृषि विश्वविद्यालय के एक विशेषज्ञ की सलाह पर नौरंगाबाद फार्म के किसान गुरजीत सिंह बब्बू ने अधिक तापमान वाली जगहों के लिए ईजाद किए गए गोल्डन सेब लगाए हैं। इनमें ठीकठाक फल आने लगे हैं। इसके साथ ही उन्होंने अंजीर, कपूर आदि के पेड़ों पर भी हाथ आजमाना शुरू किया है।

सिंगाही इलाके के नौरंगाबाद फार्म निवासी गुरजीत सिंह बब्बू के पिता सरदार प्रीतम सिंह बेलरायां चीनी मिल के उपाध्यक्ष रहे। खुद बब्बू भी इसी पद पर रहे। दिनोंदिन गन्ने की दुर्दशा और अब छुट्टा पशुओं की वजह से पारंपरिक खेती में दिक्कत पैदा होने लगी। इसका कुछ नया करना चाहते थे। बब्बू बताते हैं कि इस बारे में सोचने के बाद उन्होंने पंतनगर कृषि विश्वविद्यालय में अपने एक परिचित विशेषज्ञ की राय ली। उन्होंने उनको सेब वगैरह की खेती करने की सलाह दी। गन्ना, तिलहन-दलहन, सब्जियों और केले आदि की खेती के लिए अनुकूल तराई की धरती पर ठंडी जलवायु में उगने और पनपने वाले सेब की फसल को यहां की बाढ़, जलभराव, भीषण गर्मी जैसे अनिश्चित आबोहवा वाले माहौल में उगाना एक सपने जैसा था। लखनऊ विश्वविद्यालय से एमए पास 59 वर्षीय बब्बू का पूरा परिवार इंग्लैंड में है। उनकी बेटी और बेटा है वहीं नौकरी करते हैं। वह कई सालों से इस पर काम कर रहे थे। पशोपेश में उन्होंने करीब दस वर्ष पहले अमरूद की बाग लगाई।