हापुड़ : थाना बाबूगढ़ क्षेत्र के बछलौता फ्लाईओवर के पास रविवार को दो कार और एक बाइक की जोरदार भिड़ंत हो गई। इस हादसे में वाहनों पर सवार आठ लोग घायल हो गए। पुलिस ने घायलों को सामुदायिक स्वास्थ्य केंद्र में भर्ती कराकर मामले की जांच शुरू कर दी है। दरअसल, पुलिस से मिली जानकारी के अनुसार सीतापुर निवासी रिजवान ईको वैन में सीतापुर से यात्रियों को लेकर अंबाला (हरियाणा) जा रहा था। जैसे ही वह बछलौता फ्लाईओवर के पास पहुंचा तो कार का टायर पंचर हो गया। वह टायर बदलने लगा और यात्री बाहर खड़े हो गए। गंगा दशहरा होने के कारण इस मार्ग पर वाहनों की आवाजाही अधिक थी। इसी दौरान एक कैंटर की साइड लगने से बाइक ईको कार से जा भिड़ी। इसी दौरान एक अन्य कार भी अनियंत्रित होकर कार से टकरा गई। टक्कर लगने से ईको कार गड्ढे में जा गिरी। सड़क हादसे की सूचना लोगों ने पुलिस को दी। सूचना मिलते ही बाबूगढ़ पुलिस मौके पर पहुंची और घायल को सामुदायिक स्वास्थ्य केंद्र में भर्ती कराया गया है।