किशनपुर थाना के महावतपुर असहट अपनी ससुराल आए युवक का शव बुधवार सुबह गांव से दो सौ मीटर दूर खेतों पर मिलने से सनसनी फैल गई, परिजनों ने पत्नी सहित अन्य ससुरालियों पर युवक की हत्या कर शव खेतों में फेंके जाने का आरोप लगाया है। पुलिस शव को पोस्टमाटर्म के लिए भेज जांच में जुट गई है।
असोथर थाना के केवटरा मजरे सातों जोगा निवासी 25 वर्षीय अमित निषाद की शादी पांच वर्ष पूर्व किशनपुर थाना के महावतपुर असहट निवासी सुमन देवी के साथ हुई थी। शादी के एक साल बाद ही पति पत्नी के बीच विवाद शुरु हो गए थे। पत्नी मायके में रहने लगी थी। पत्नी ने पति अमित और उसके परिजनों पर दहेज उत्पीड़न का केस दर्ज करा रखा था। चार साल की बेटी चांदनी मां सुमन के साथ रहती थी। मंगलवार शाम अमित अपनी ससुराल पड़ोसी के घर बरहों कार्यक्रम में शामिल होने के लिए पहुंचा था। बरहों में न पहुंचकर वह पत्नी के पास चला गया, जहां विवाद शुरु हो गया।  बताया जा रहा है कि अमित शराब के नशे में गाली गलौच कर रहा था। देर रात करीब 10 बजे अमित लापता हो गया। अमित के परिजनों तक भी सूचना पहुंच गई थी। पिता और चाचा भी महावतपुर असहट गांव आकर अमित की खोजबीन कर रहे थे। उधर पत्नी सुमन भी रात थाने पहुंच कर मारपीट की शिकायत की थी। रात में पुलिस ने भी गांव पहुंचकर खोजबीन की थी। लेकिन पता न चलने पर वापस लौट आई थी। बुधवार सुबह अमित का शव खेतों में पड़ा हुआ मिला। मृतक के पिता विजय बहादुर पीट पीट कर हत्या करने का आरोप लगा रहे हैं। थाना प्रभारी हेमंत मिश्रा ने बताया कि शव को पोस्टमार्टम के लिए भेजा गया है।  साक्ष्य के आधार पर आगे की कार्रवाई की जाएगी।