


अमरोहा जनपद के हसनपुर कोतवाली क्षेत्र में गुरुवार की सुबह बिजनौर से अलीगढ़ जा रही बिजनौर डिपो में सवार यात्री को हसनपुर से निकलते ही हार्ट अटैक आ गया। जिससे उसकी हालत बिगड़ गई। हालत बिगड़ती देख पास में बैठी सवारियों ने इसकी सूचना बस कंडक्टर मनोज कुमार को दी। जिस पर बस कंडक्टर ने बस चालक सुधीर कुमार को बस रोकने को कहा। जिस पर बस चालक ने गांव शाहपुर कला के नजदीक बस को रोक लिया और पास में स्थित एक नर्सिंग होम में यात्री को भर्ती कराया गया। जहां चिकित्सकों ने यात्री को देखते ही मृत घोषित कर दिया। इसके बाद इसकी सूचना थाना पुलिस को दी गई। सूचना मिलते ही पुलिस मौके पर पहुंच गई। पुलिस को मृतक यात्री की जेब से आधार कार्ड बरामद हुआ। जिससे पता चला कि मृतक 50 वर्षीय सुशील कुमार पुत्र छोटेलाल निवासी रघुवीर पुरी जिला अलीगढ़ है। वहीं मृतक की जेब से उसके बेटे का नंबर बरामद हुआ। जिस पर पुलिस ने नंबर पर कॉल कर परिजनों को इसकी सूचना दी है। 
कंडक्टर मनोज कुमार ने बताया कि रोडवेज बस बिजनौर से अलीगढ़ जा रही थी। मृतक चांदपुर से अलीगढ़ के लिए बस में सवार हुआ था। रहरा- हसनपुर मार्ग पर हसनपुर से निकलते ही अचानक उसकी तबीयत खराब हो गई। जिस पर पास बैठे यात्रियों ने उसकी तबीयत खराब होने के बारे में बताया। शाहपुर कला में बस रोककर पास में स्थित निजी नर्सिंग होम में उसे दिखाया गया। 