अमरोहा। युवक ने घर में घुसकर युवती के साथ छेड़छाड़ कर दी। शोर मचाने पर ग्रामीण मौके की ओर दौड़े तो आरोपी जान से मारने की धमकी देता हुआ भाग निकला। मामले में तहरीर पर पुलिस ने आरोपी के खिलाफ रिपोर्ट दर्ज की है। घटना रहरा थाना क्षेत्र के गांव में 19 जून की रात करीब 11 बजे की है। यहां की निवासी एक युवती अपने घर पर सोई थी। बताया जा रहा है कि देर रात वह लघुशंका के लिए उठी तो गांव का ही निवासी एक युवक पीछे से उसके घर में घुस आया। आरोपी युवती को पकड़कर छेड़छाड़ करने लगा। युवती के शोर मचाने पर आसपास के तमाम लोग मौके की ओर दौड़े। आरोपी जान से मारने की धमकी देते हुए भाग निकला। पीड़िता थाने पहुंची और आरोपी के खिलाफ कार्रवाई की मांग को लेकर तहरीर दी। प्रभारी निरीक्षक रमेश सहरावत ने बताया कि मामले में तहरीर पर तारिक पुत्र जाहिद निवासी गांव शकरगढ़ी के खिलाफ रिपोर्ट दर्ज कर गिरफ्तारी का प्रयास किया जा रहा है।