कुशीनगर जिले के कसया नगर के बाबा देवरस नगर (शाहपुर क़ुरमौटा) निवासी 16 वर्षीय एक युवक की अन्य युवकों द्वारा स्टंटबाजी के दौरान चोट लगने से मौत हो गई। जबकि परिजन हत्या का आरोप लगा रहे हैं। वही पुलिस पोस्टमार्टम रिपोर्ट का इंतजार कर रही है। कुशीनगर जेटी तिराहा से एयरपोर्ट को जा रहा मार्ग फोरलेन बना हुआ है। एयरपोर्ट चालू नही होने से इस पर आवागमन न के बराबर होता है। सुबह शाम आसपास के गांव के लोग इस पर मॉर्निंग वॉक करते हैं तो कुछ बाइक, कार और टेंपू से स्टंटबाजी कर रील बनाते हैं। इसी मार्ग पर शाहपुर क़ुरमौटा गांव के समीप मंगलवार की शाम को 16 वर्षीय पवन शर्मा नामक युवक गंभीर रुप से घायल हालत में मिला। उसे कसया के निजी अस्पताल में इलाज के लिए ले जाया गया जहां डॉक्टर ने गंभीर हालत देखते हुए उसे गोरखपुर रेफर कर दिया। जहां ले जाते समय रास्ते मे उसकी मौत हो गई। स्वजनों द्वारा पुलिस को दिए गए तहरीर में आरोप है की कुछ युवक (जिनमे 3 नामजद और तीन अज्ञात युवक) ई रिक्शा से मेरे घर आए और मेरे पुत्र पवन को घर से बुलाकर एयरपोर्ट की ओर ले गए। वहां सबने मिलकर लोहे के रॉड से मारा पीटा। मेरी बेटी शिल्पा और बेटा रतन टहलने गए थे। उन्होंने घटना को देखा तो शोर मचाया, तो वह भाग गए। सिर के पिछले हिस्से में गंभीर चोट लगी और युवक की  मौत हो गई। परिजनों ने उक्त युवकों पर पूर्व में भी जान से मारने की धमकी देने का आरोप लगाया है। 