अलीगढ़ पुलिस की बड़ी लापरवाही सामने आई है। पूर्व माध्यमिक विद्यालय की इंचार्ज पर एससी एसटी एक्ट के तहत मुकदमा लिखने और मुकदमे में चार्जशीट लगने के बाद भी पूरे एक साल तक बेसिक शिक्षा विभाग को कोई जानकारी नहीं दी गई। बताया जा रहा है कि यह जानकारी बेसिक शिक्षा विभाग को मिलती तो पूर्व माध्यमिक विद्यालय की इंचार्ज को तुरंत सस्पेंड किया जा सकता था। दरअसल पूरा मामला अलीगढ़ के थाना गोधा क्षेत्र के गांव काजिमपुर में स्थित पूर्व माध्यमिक विद्यालय का है जहां अगस्त 2023 में सहायक अध्यापिका के साथ स्कूल इंचार्ज पर मारपीट और अपशब्द बोलने पर मुकदमा पंजीकृत किया गया और चार्जशीट भी लगाई गई जिसमें स्कूल इंचार्ज को दोषी ठहराया गया है लेकिन चार्जशीट लगाने के साथ बेसिक शिक्षा विभाग को जानकारी आज तक नहीं दी गई। यह जानकारी भी बेसिक शिक्षा अधिकारी द्वारा दी गई है। इससे साफ जाहिर होता है कि कहीं ना कहीं स्कूल इंचार्ज को पुलिस बचाने में लगी हुई है। अब इसे लापरवाही कहेंगे या कुछ और। अब देखने वाली बात यह है कि पुलिस कब तक बेसिक शिक्षा विभाग को लिखित में जानकारी देगा जिसके तहत बेसिक शिक्षा विभाग अग्रिम कार्यवाही स्कूल इंचार्ज पर करेगा।
