 सिरसागंज क्षेत्र के ग्राम शेखुपुर में बकायेदारों का विद्युत कनेक्शन काटने गये विद्युत विभाग की टीम में शामिल जेई एवं टीजीटू के साथ ग्रामीणों ने मारपीट की तो मौके पर पुलिस पहुंची गयी। घटना की सूचना पर गांव पहुंची पुलिस विद्युत विभाग की टीम को गांव से निकाल कर लाई। फ़िरोज़ाबाद के सिरसागंज क्षेत्र के विद्युत उपकेन्द्र सैमरा उखरेण्ड के अवर अभियन्ता राहुल ने बताया कि लगभग 1 बजे अधिशासी अभियन्ता विद्युत वितरण खण्ड सिरसागंज के निर्देशानुसार वह अपने हमराह दलजीत सिंह टीजी 2 एवं अन्य विभागीय संविदाकर्मी लाइनमैनों के साथ ग्राम शेखूपुर में बकायेदार निजी नलकूप उपभोक्ता प्रमोद कुमार पुत्र भोजराज एवं राजपाल पुत्र रामदीन निवासीगण शेखूपुर का अस्थाई विच्छेदन करने हेतु पहुंचे तो मौके पर उपस्थित देवेन्द्र कुमार, प्रमोद कुमार, योगेन्द्र, अजय प्रताप, अमित प्रताप एवं लाल सिंह व 2 से 3 अज्ञात लोगों को बुलाकर, अवर अभियंता राहुल, दलजीत सिंह और उनकी टीम के साथ अभद्र भाषा का प्रयोग करते हुए मारपीट करना शुरू कर दिया और अधिकारियों के कपडे फाड़ दिए। अवर अभियन्ता राहुल ने बताया कि डायल 112 पर कॉल करने के बाद पुलिस गांव में पहुंची तब आरोपी वहां से हट चुके थे। वहीं थाने पर पहुंच कर राहुल कुमार ने सरकारी कार्य में बाधा डालने, सरकारी दस्तावेज फाडने और अधिकारियों के साथ मारपीट करने की तहरीर दे दी है।