
फिरोजाबाद में माता रानी के दर्शन कर वापस लौट रहे बाइक सवार युवक को कार सवार ने टक्कर मार दी। हादसे में बाइक सवार युवक की मौत हो गई। मृतक मेले में दुकान लगाता था। इस घटना के बाद परिवार में कोहराम मचा हुआ है। वही  परिजनों का रो-रोकर बुरा हाल है। फ़िरोज़ाबाद जिले के थाना जसराना क्षेत्र के नगला ​विष्णु निवासी 28 वर्षीय सोनू दीक्षित बुधवार को जसराना स्थित माता रानी के मंदिर में दर्शन करने गए थे। वह दर्शन करने के बाद वापस अपने घर लौट रहे थे। अभी वह जसराना थाना क्षेत्र के पटीकरा पुल के समीप पहुंचे ही थे कि तभी तेज रफ्तार आ रहे कार सवार ने उनकी बाइक में टक्कर मार दी। टक्कर लगते ही वह जमीन पर​ गिरकर गंभीर रूप से घायल हो गए। इससे पहले कि मौके पर पहुंची पुलिस उन्हें अस्पताल भेज पाती उन्होंने दम तोड़ दिया। पुलिस ने शव को पोस्टमार्टम के लिए भिजवा दिया। वहीं, मृतक के परिजनों को भी घटना की जानकारी दी है। परिजनों ने पुलिस को बताया कि मृतक मेले में दुकान लगाता था और दो बच्चों का पिता था। जिसमें एक बेटा तीन और दूसरा दो साल का है। इंस्पेक्टर अंजीश कुमार का कहना है कि सड़क हादसे में बाइक सवार युवक की मौत हुई है। शव को पोस्टमार्टम के लिए भेजा गया है। तहरीर प्राप्त होने पर मुकदमा दर्ज कर आगे की कार्रवाई की जाएगी।