
शाहजहांपुर - थाना चौक कोतवाली पुलिस ने नकली नोटो के साथ तीन सौदागरो को गिरफ्तार किया है। सौदागरो से टीम को  सड़सठ हजार से अधिक के नकली नोट बरामद हुए।पकड़े गए सौदागरो में एक सौदागर लखनऊ का जबकि दो लोग शाहजहांपुर के रहने वाले है।पुलिस ने सौदागरो की कार को सीज कर दिया है।क्षेत्राधिकारी नगर सौम्या पाण्डेय ने बताया कि बुधवार को मुखबिर की सूचना पर टीम ने कार सवार तीन लोगों को बरेली मोड़ पुल के पास से गिरफ्तार किया है। पकड़े गए आरोपी जनपद लखनऊ के थाना पीजीआई क्षेत्र निवासी नीरज कुमार शुक्ला , शाहजहांपुर के  थाना सदर बाजार क्षेत्र निवासी विवेक कुमार मौर्या तथा थाना कलान क्षेत्र निवासी जबर सिंह है। उन्होंने बताया कि आरोपियों के कब्जे से 67,500 रुपये के नकली नोट बरामद हुए है । आरोपी लखनऊ से नकली नोटों को लाकर शाहजहांपुर और अन्य जनपदों में चलाने का काम करते है। पकड़ा गया आरोपी विवेक इससे पहले भी नकली नोटों के एक मामले में जेल जा चुका है।आरोपीयो का एक साथी फरार है।जिसकी तलाश पुलिस कर रही है।




 