
यूपी के फतेहपुर जिले के अंतर्गत सदर कोतवाली क्षेत्र के ज्वालागंज बस स्टॉप के पास एक माह पूर्व महिला के साथ हुई चेन लूट के मामले में फरार चल रहे शातिर लुटेरे हिस्ट्रीशीटर को शुक्रवार देर रात करीब 12 बजे पुलिस ने मुठभेड़ बाद गिरफ्तार कर लिया। पुलिस की जवाबी कार्रवाई में लुटेरा पुलिस फायरिंग में घायल हुआ, जिसे जिला अस्पताल में भर्ती कराया गया, शुक्रवार सुबह इलाज बाद पुलिस ने गिरफ्तार कर जेल भेजने की कार्रवाई की है।
शुक्रवार रात पुलिस को सूचना मिली कि शातिर बदमाश रितिक उर्फ सुमित उर्फ लोलू कंजड़ निवासी कंचनपुर कोतवाली बिंदकी हथगाम थाना क्षेत्र में है। सूचना पर कोतवाल तारकेश्वर राय ने टीम सहित शातिर का पीछा किया। हथगाम थाना प्रभारी वृंदावन राय इंटेलिजेंस विंग प्रभारी विद्या यादव भी टीम सहित ऑपरेशन में शामिल हुईं। हथगाम के सुवरवाड़ा डीघवारा के पास। बाइक सवार बदमाश को घेर लिया। सीओ थरियांव अरुण राय भी मौके पर पहुंचे। बदमाश ने घिरता देख पुलिस पर फायरिंग कर दी, पुलिस ने जवाबी फायरिंग की, जिसमें में पैर में गोली लगने से बदमाश रितिक घायल हो गया। पुलिस टीम ने घायल बदमाश को हथगाम सीएचसी में भर्ती कराया जहां से उसे जिला अस्पताल के लिए रेफर किया गया। एसपी धवल जायसवाल ने बताया कि पुलिस मुठभेड़ में गिरफ्तार हुए बदमाश के खिलाफ आठ मुकदमें दर्ज हैं। बिंदकी कोतवाली का हिस्ट्रीशीटर है। लूट के मामले में वांछित चल रहा था। जेल भेजने की कार्रवाई की जा रही है।